ພວກ​ນັກ​ການ​ທູດ​ສະ​ຫະ​ລັດ ເລີ້ມ​ເຮັດ​ວຽກ​ບາງ​ຢ່າງ​ແລ້ວ ໃນ​ຢູ​ເຄ​ຣນ 
ສະ​ຫະ​ລັດ ອາດ​ຈະ​ເປີດ​ສະ​ຖານ​ທູດ ທີ່​ນະ​ຄອນ​ຫຼວງ​ກີ​ຢິບ ໃນ​ໄວໆ​ນີ້ ອີງ​ຕາມ​ຄຳ​ເວົ້າ​ຂອງ​ເຈົ້າ​ໜ້າ​ທີ່ 
ນັກການທູດສະລັດທ່ານນຶ່ງ ກ່າວໃນວັນຈັນວານນີ້ວ່າ ສະຫະລັດອາດຈະເປີດສະຖານທູດຂອງຕົນທີ່ນະຄອນຫຼວງກີຢິບ ປະເທດຢູເຄຣນ ໃນໄວໆນີ້ ອຸບປະທູດຄຣິສຕີນາ ຄວີນ (Kristina Kvien) ກ່າວໃນລະຫວ່າງການຖະແຫຼງຂ່າວທີ່ນະຄອນຫຼວງກີຢິບວ່າ ສະຫະລັດຍັງຈະລໍຖ້າການຕັດສິນໃຈໂດຍພວກເຈົ້າໜ້າທີ່ດ້ານຄວາມປອດໄພ ກ່ອນທີ່ຈະເປີດສະຖານທູດຂອງຕົນຄືນ ທ່ານນາງກ່າວວ່າ “ເວລາພວກເຂົາເຈົ້າບອກພວກເຮົາວ່າ ພວກເຮົາສາມາດກັບຄືນໄປໄດ້ ພວກເຮົາກໍຈະກັບຄືນໄປ ” ທ່ານນາງຄວີນ ກ່າວວ່າ ພວກນັກການທູດສະຫະລັດຈະເລີ້ມເດີນທາງງໄປເຮັດວຽກໃນຕອນກາງເວັນທີ່ນະຄອຫຼວງຂອງຢູເຄຣນ ໃນໄລຍະສອງສາມອາທິດຕໍ່ໜ້ານີ້ “ພວກເຮົາແມ່ນຕື່ນເຕັ້ນທີ່ຈະໄດ້ເດີນທາງກັບຄືນໄປແລະຈະສືບຕໍ່ດຳເນີນຄວາມພະຍາຍາມຂອງພວກເຮົາ ທີ່ຈະເຮັດທຸກສິ່ງຢ່າງທີ່ສາມາດເຮັດໄດ້ ທາງພາກພື້ນດິນຢູ່ທີ່ນີ້ ເພື່ອຊ່ວຍໃຫ້ຢູເຄຣນຊະນະສົງຄາມນີ້ ” ທ່ານນາງຄວີນ ກ່າວຕື່ມວ່າ “ຂ້າພະເຈົ້າຂໍເວົ້າວ່າ ສານໄປຫາຣັດເຊຍກໍແມ່ນວ່າ ‘ເຈົ້າລົ້ມແຫຼວ’ ຢູເຄຣນແມ່ນຍັງຢືນຢູ່ ” ສະຖານທູດຂອງສະຫະລັດໄດ້ປິດລົງ ເກືອບສອງອາທິດ ກ່ອນທີ່ຣັດເຊຍບຸກໂຈມຕີເຂົ້າໄປໃນຢູເຄຣນ ເມື່ອວັນທີ 24 ກຸມພາຜ່ານມາ ” ໃນວັນອາທິດທີ່ຜ່ານມານີ້ ລັດຖະມົນຕີການຕ່າງປະເທດສະຫະລັດ ທ່ານແອນໂທນີ ບລິງເກັນ ກ່າວວ່າ ພວກນັກການທູດຂອງສະຫະລັດຈຳນວນນຶ່ງຈະເລີ້ມເດີນທາງໄປຢ້ຽມຢາມເມືອງລີວິບ ຢູ່ໃນພາກຕາເວັນຕົກຂອງປະເທດ ຂ່າວກ່ຽວກັບການເລີ້ມປະຕິບັດໜ້າທີ່ຂອງພວກນັກການທູດສະຫະລັດຄືນອີກໃນຢູເຄຣນມີຂຶ້ນຫຼັງຈາກການເດີນທາງໄປຢ້ຽມຢາມຂອງພວກເຈົ້າໜ້າທີ່ຂັ້ນສູງສະຫະລັດຕໍ່ປະເທດດັ່ງກ່າວ ຮວມທາງປະທານສະພາຕ່ຳ ທ່ານນາງແນນຊີ ເພໂລຊີ